**Notă informativă**

la proiectul hotărîrii Guvernului pentru aprobarea Regulamentului

cu privire la modul de finanţare din bugetul de stat a

 proiectelor în domeniul sănătăţii publice realizate de către asociaţiile obşteşti

***Condiţiile ce au impus elaborarea proiectului, argumentele necesare, prognozele social-economice şi consecinţele realizării lor:***

Necesitatea elaborării hotărîrii Guvernului cu privire la aprobarea Regulamentul cu privire la modul de finanţare din bugetul de stat a proiectelor în domeniul sănătăţii publice realizate de către asociaţiile (în continuare - Regulament) a fost dictată de obligaţia stabilirii unor acţiuni concrete care să asigure continuitatea realizării proiectelor în domeniul sănătăţii publice realizate de către asociaţiile obşteşti. De asemenea, pentru a dezvolta capacităţile naţionale de răspuns eficient la impactul bolilor transmisibile şi netransmisibile, în contextul realizării angajamentelor asumate faţă de donatorii externi.

Asociaţiile obşteşti din republică realizează proiecte în sănătate publică şi au o abordare care încearcă să diminueze problemele asociate comportamentelor de risc, prin metode care să protejeze demnitatea, umanitatea şi drepturile omului. Pînă la moment finanțarea acestor proiecte este efectuată exclusiv din resurse externe.

***Principalele prevederi, locul actului în sistemul de acte normative, evidenţierea elementelor noi:***

Proiectul stabileşte modul de susţinere financiară din bugetul de stat a asociaţiilor obşteşti din Republica Moldova, în scopul îmbunătățirii sănătății populației țării, creșterii accesului unor categorii de populație la serviciile de sănătate, sporirii implicării societății civile și comunităților în soluționarea problemelor de sănătate publică. Prezentul proiect se încadrează perfect în sistemul actelor de nivel respectiv, deoarece este elaborat în corespundere cu prevederile Hotărîrii Guvernului cu privire la regulile de elaborare şi cerinţele unificate de documentele de politici nr.33 din 11 ianuarie 2007, Ghidului metodologic cu privire la procesul decizional.

***Argumentarea şi gradul compatibilităţii proiectului de act normativ cu reglementările legislaţiei comunitare:***

Prevederile proiectului nu contravin normelor Convenţiei europene pentru drepturile omului. Proiectul se referă la dezvoltarea şi finanţarea proiectelor în domeniul sănătăţii publice.

Proiectul hotărîrii Guvernului este în conexiune cu prevederile Legii Nr. 837 din 17.05.1996 cu privire la asociaţiile obşteşti (\*Republicată în temeiul art. IV al Legii nr.178-XVI din 20 iulie 2007, cu renumerotarea elementelor şi corespunzător modificarea referinţelor), Lege Nr. 205 din 28.09.2012 pentru aprobarea Strategiei de dezvoltare a societăţii civile pentru perioada 2012–2015 şi a Planului de acţiuni pentru implementarea Strategiei.

***Fundamentarea economică – financiară în cazul în care realizarea noilor reglementări necesită cheltuieli financiare şi de altă natură.***

Finanţarea va fi asigurată în limitele mijloacelor financiare stabilite anual în legea bugetului de stat.

***Numele, denumirea participanţilor la elaborarea proiectului, precum şi denumirea autorităţilor şi instituţiilor care au efectuat avizarea şi expertiza proiectului:***

Proiectul a fost elaborat de Ministerul Sănătăţii şi consultat cu societatea civilă, ONG-uri, UNAIDS, OMS, şi avizat de către organele centrale ale administraţiei publice, sindicate.